Helge Sander (V), 2002-11-28:
Som det fremgik af min indledende tale, og som jeg hørte alle ordførertalerne, er vi jo enige om, at det er et interessant område, hvor vi alle ønsker, der skal ske noget.
Jeg tror ikke, der gik mere end 1 uge eller højst 14 dage, inden jeg var i Finansudvalget, hvor jeg redegjorde for de initiativer, regeringen vil tage, og som skal udmøntes i en rapport i begyndelsen af 2003. Når vi gør det på den måde, er det, fordi det jo ikke er helt enkelt bare at igangsætte nogle kurser og pilotprojekter og alle de andre ting, som er blevet nævnt, og som jo er ganske rigtige.
De skal selvfølgelig iværksættes, men der skulle gerne være en helhed over det, og det skulle gerne være således, at vi sætter det i gang på en sådan måde, at vi er klar over, hvor vi gerne vil hen, at vi får et samlet overblik, og at vi også har en praktisk indgang til det.
Fru Anne Grete Holmsgaard citerede en udtalelse fra tidligere på året, hvor jeg sagde, at vi må være klar, når Teknologirådet kommet med sin betænkning.
Jeg må erkende, at den havde måske en lidt anden karakter, end vi lige havde forventet.
Det gjorde den ikke uinteressant, for det er jo altid interessant at forsøge, om man kan få 3,5 mia. kr. hjem.
Men jeg tror, at mange deler den opfattelse, som bl.a. Torben Skriver Frandsen, der er topchef inden for Novo Nordisk IT, har.
Han sagde, at Teknologirådets open source-arbejdsgruppe bør søge efteruddannelse og aflægge den virkelige verden et besøg.
Jeg har ikke forudsætninger for at bedømme, om det er rigtigt, men der er altså en ud over hr. Per Dalgaard, som også arbejder inden for branchen, som måske ikke er helt overbevist om, at rapporten var fyldestgørende.
Når jeg også blev i tvivl, er det, fordi jeg ikke tror, det er så enkelt, og jeg synes, det er bedst illustreret af de eksempler, der er blevet beskrevet efterfølgende.
I det øjeblik, man får en ting gratis, skal man jo huske, at der er noget, der hedder implementering, noget, der hedder efteruddannelse og vedligeholdelse, og noget, der hedder sikkerhed.
Det er faktisk de ting, som vi meget gerne vil tage op i den helhed, som jeg ved, fru Anne Grete Holmsgaard kender ganske udmærket.
Vi forsøger at se dem i sammenhæng under den paraply, vi kalder »IT for alle«, som vi har arbejdet med gennem nogle måneder, og som vi i hvert fald et langt stykke hen ad vejen har sikret økonomien til i finansloven under samme overskrift.
Derfor er det ikke korrekt, når fru Anne Grete Holmsgaard siger, at vi ikke har taget fat, og spørger, hvorfor vi ikke siger ja tak til SF's beslutningsforslag.
Jamen det gør vi ikke, fordi vi allerede er nået langt længere.
Det kan altså ikke klares med, at vi bare slår ud med armen, bliver jeg nødt til at sige.
Det er ikke, fordi jeg ikke ønsker at være imødekommende, men det ville bare være lidt mærkeligt at stå her og sige ja tak til noget, som vi er i fuld gang med.
Vi er også i fuld gang med nogle af de forskellige aktører inden for området, som bl.a. hr. Thomas Adelskov berørte, og jeg bliver også nødt til at sige, at vi er nået meget langt, for så vidt angår de fælles standarder; det er vi i fuld gang med.
Med hensyn til fælles standard har vi valgt XML, og når vi køber fælles standarder, er det også en selvfølge, at vi kører med åbne dokumentstandarder.
Derfor mener jeg også, jeg kan sige til hr. Thomas Adelskov, at på de områder, hr. Thomas Adelskov var inde på i sit indlæg, er vi altså nået ganske langt.
Men vi forsøger som sagt at komme med en samlet og praktisk løsning, som kan gøre, at vi virkelig kan iværksætte tingene.
Det er rigtigt, som hr. Per Dalgaard og også andre ordførere sagde, at det er jo ikke noget nyt, og at der også er nogle, der har taget fat.
En mindre kommune og et større parti som f.eks. Venstre er jo i fuld gang med det, men vi skulle gerne have det gjort virkelig frit.
Som fru Tina Nedergaard sagde: Vi skal gerne have fjernet alle de barrierer, der findes, så vi kan høste frugten i form af de formindskede udgifter, som nogle mener, der vil komme.
Jeg tror også, det er rigtigt et stykke hen ad vejen, men jeg mener, det vil være farligt bare at tage Teknologirådets rapport for gode varer og sige, at nu kører vi derudad.
Vi arbejder med tingene, og som jeg sagde i mine indledende betragtninger, vil vi vende tilbage i begyndelsen af det nye år, hvor vi vil komme med en samlet rapport, der meget gerne skulle imødekomme også fru Anne Grete Holmsgaards ønsker et meget langt stykke hen ad vejen.